[{"text_idx": "#000001", "text": "Meze de majo de la kuranta jaro, mi kaj aliaj maljunaj esperantistoj el la C\u0302ina Esperanto-Ligo (C\u0302EL), tiuj el la redakcio de El Popola C\u0302inio kaj aliaj unioj en Pekino vizitis la Zaozhuang-an Esperanto-Muzeon en la provinco Shandong en orienta parto de la lando lau\u0306 la invito de g\u0302iaj respondeculoj."}, {"text_idx": "#000002", "text": "La muzeo estas kune fondita de C\u0302EL kaj la Zaozhuang-a Universitato. Pas\u0302ante en la granda pordo de la muzeo, oni povas vidi vastan kaj brilan halon kiu prezentas la solenecon de la muzeo. Cao Shengqiang, estro de la menciita universitato, akompanis nin dum nia vizito. La muzeo havas enkondukan salonon (kiu montras la procedon kiel starig\u0302is la muzeo), salonon de Zamenhof, salonon de la internacia E-movado, salonon de la c\u0302ina E-movado, konferencejon, memor-salonon por Lau\u0306lum (Li Shijun), eksponejon de la konservaj\u0302oj de Hou Zhiping, mikskomunikilan areon por sperti interagojn por \"au\u0306skulti kaj babili Esperanton\" kaj specialan konservejon. G\u0302ia totala tereno kovras 680 kvadratajn metrojn, kiel la sola aparta muzeo de Esperanto en C\u0302inio."}, {"text_idx": "#000003", "text": "En la muzeo estas multaj raraj konservaj\u0302oj donacitaj de en- kaj eksterlandaj esperantistoj, kiuj vivece montras la disvolvan historion de nia lingvo Esperanto post g\u0302ia naskig\u0302o, precipe tiun de g\u0302ia disvastig\u0302o en C\u0302inio. Ni tre interesig\u0302is pri interagaj spertoj mikskomunikilaj, la aparatoj igas homojn au\u0306di la prononcojn, babiladojn kaj kantojn de nia lingvo, kaj oni povas senti ke Esperanto vere estas bela lingvo. La speciala konservejo kaj la tuta muzeo restas en konstantaj temperaturo kaj humideco, por ke la konservaj\u0302oj restu en bona stato. La muzeo planas ekfunkciigi arkivon de E-gazetoj kaj libroj en elektronika formo, por ke la tutmonda esperantistaro povu legi ilin interrete."}, {"text_idx": "#000004", "text": "De post la prova malfermo de la muzeo en majo de la pasinta jaro, g\u0302i jam akceptis 10 milojn da homfojoj de la vizitantoj el diversaj rondoj. La vizitintoj inkludas fakulojn, lernantojn kaj studentojn kaj estrojn de organizoj kaj entreprenoj, ekzemple Wang Meng, eksa ministro de la Ministerio de Kulturo de C\u0302inio kaj fama verkisto,Yu Muming, la prezidanto de la Nova Partio en la provinco Taiwan de C\u0302inio, kaj Chen Haosu, prezidanto de la C\u0302ina Esperanto-ligo, kaj ankau\u0306 esperantistoj el Francio, Islando, Japanio, Nepalo, la Korea Respubliko, Svislando kaj tiuj el diversaj aliaj lokoj de C\u0302inio."}, {"text_idx": "#000005", "text": "En la periodo de la starig\u0302o de la muzeo, Esperantaj organizoj kaj personoj de C\u0302inio donacis al g\u0302i c\u0302irkau\u0306 dek milojn da konservaj\u0302oj. Nur en la 10-a C\u0302ina Kongreso de Esperanto la muzeo ricevis pli ol 500 konservaj\u0302ojn. Ankau\u0306 eksterlandaj esperantistoj aktive faras la donacon: la Kansaja Ligo de Esperanto-Grupoj en Japanio donacis amason da konservaj\u0302oj, kaj iu norvega esperantisto unufoje donis 800 E-gazetojn inkluzive de raraj ekzemplerojn."}, {"text_idx": "#000006", "text": "Hu Xiaolin, vicprezidanto de C\u0302EL kaj estrarano de la Zaozhuang-a Universitato, kaj Cao Shengqiang, direktoro de la Zaozhuang-a Universitato, diris al ni, ke nun la S\u0302tata Buroo pri Administracio de Kultura Heredaj\u0302o okazigas en la tuta lando unuafojan registradon de tiuj konservaj\u0302oj por ke ili enlistig\u0302u en la movebla datumbanko, la universitato plenforte laboras por ensistimigi la konservaj\u0302ojn de la muzeo en la s\u0302tatan dig\u0302italan administracion. Cetere, en la c\u0302i-foja registrado, la administracio faros taksadon kaj klasifikadon de la E-konservaj\u0302oj, kaj eble oni havus s\u0302ancon peti asignon por protekti kaj gardi la konservaj\u0302ojn."}, {"text_idx": "#000007", "text": "Lastatempe venis la informo ke la Internacia Ligo de Esperantistaj Instruistoj projektas subteni Esperantan bibliotekon en c\u0302iuj kontinentoj, kaj la muzeo havas la eblecon esti subtenita kiel unu el tiuj bibliotekoj. Krome, kelkaj alilandaj E-organizoj planas fari internacian unuecan liston de Esperantaj libroj elektronikaj, kaj la muzeo enlistigos siajn konservatajn librojn."}, {"text_idx": "#000008", "text": "Nun la E-biblioteko kiel integra parto de la muzeo estas ankorau\u0306 en sia prepara periodo. Oni baldau\u0306 trovos g\u0302ian lokon kaj ac\u0302etos librojn. Kaj, por sufic\u0302e utiligi la historiajn materialojn kaj konservaj\u0302ojn de la muzeo, la universitato planas establi edukan centron de la internacia lingvo kaj fari kulturadon al profesiaj esperantistoj. La universitato planas ankau\u0306 starigi societon de amikoj de la muzeo kaj krei retejon de la E-muzeo kun la celo multigi inters\u0302ang\u0302ojn kun la E-muzeoj kaj esperantistoj de la tuta mondo."}, {"text_idx": "#000009", "text": "veterana historiisto de la E-movado en C\u0302inio"}]